Robert Kristan

**Robert Kristan** (Jesenice, 4. travnja 1983.) slovenski je profesionalni hokejaš na ledu. Igra na poziciji vratara, a trenutačno je član hrvatskog KHL Medveščaka koji se natječe u EBEL-u. Suigrači ga često zovu *Lix* kao i njegovog oca, sada već bivšeg hokejaškog čuvara mreže Aleksandera Cigana, koji je krajem osamdesetih odigrao tri sezone u "medvjedima". Od 2002. godine Kristan je vratar slovenske hokejaške reprezentacije, a dvije godine za redom proglašen je najboljim vratarem svjetskog juniorskog prvenstva.

## Karijera

Kao 14-ogodišnjak pohađao je kanadsku školu hokeja na ledu te ondje ostao dvije godine. Igrao je u juniorskoj A ligi koju čine igrači od 14 do 21 godine. Kroz karijeru promijenio je nekoliko klubova, ali najveći dio karijere proveo je u Acroni Jesenicama. Na SP elitne skupine u Kanadi 2008. odigrao je odličnu rolu koja mu je otvorila vrata prema najjačoj svjetskoj hokejaškoj ligi NHL-u. Pregovarao je s nekoliko klubova, posebno s Columbus Blue Jacketsima, ali pregovori ipak nisu urodili plodom.

### Acroni Jesenice (2000.-2002., 2003.-2006., 2007.)

Profesionalni dio karijere Robert Kristan je započeo u Jesenicama u sezoni 2000./01. U potrazi za novim izazovima klub je napuštao tri puta, odnosno, dvaput se vraćao. Za Jesenice je odigrao stotinjak utakmica u šest sezona nastupivši pritom u Slohokej ligi, Interligi i EBEL-u. U sezoni 2004./05. Kristan je proglašen najboljim vratarom Interlige s prosjekom primljenih golova 1.32 i postotkom obrana .934.

### Olimpija Ljubljana (2002.)

Pri svom prvom odlasku iz Jesenica Kristan nije morao daleko putovati. Jednu sezonu proveo je u ljubljanskoj Olimpiji koja je sudjelovala, u to vrijeme, u istim ligama te se nakon toga vraća u matični klub.

### Brynäs IF (2006.)

Kristanovo odredište kod drugog odlaska iz Jesenica bila je Švedska, odnosno, hokejaški klub Brynäs IF. Jednu utakmicu odigrao je za juniorsku momčad koja se natjecala u J20 SuperElit. Pri tom nastupu uspio je u 65 minuta ne primiti niti jedan pogodak u svoju mrežu iz osamnaest udaraca na njegova vrata. Za prvu momčad Kristan je odigrao 33 utakmice u prvoj švedskoj ligi Eliteserien te još 5 utakmica u doigravanju. Nakon jedne sezone u Švedskoj Kristan se ponovno vratio u Sloveniju.

### Mora IK (2008.)

U sezoni 2008./09. Kristan je odlučio još jednom pokušati u Švedskoj. Ovaj put otišao je u hokejaški klub Mora IK koja je igrala u drugoj švedskoj ligi Allsvenskan. Za klub je odigrao 32 utakmice s prosjekom primljenih golova 2.53, odnosno postotkom obrana .913. Kristan nije bio zadovoljan klubom te je još jednom odlučio pronaći novo odredište.

### KHL Medveščak (2009.-danas)

Kristan je izrazio želju za igranjem u EBEL-u te je ubrzo krenuo u pregovore sa Jesenicama i Medveščakom. Krajem svibnja 2009. godine Kristan je potpisao za zagrebački klub, koji mu je dao bolju ponudu, te uz Andy Serticha bio među prvima (od novih igrača) koji su potpisali ugovor sa “medvjedima”. Ubrzo je slovenski vratar postao jedan od miljenika navijača iako je na polovici sezone, statistički gledano, bio najlošiji prvi vratar u EBEL-u, ali ponajviše zbog neuigrane obrane momčadi. Iako sezona nije ni pošteno odmakla Kristan je izrazio oduševljenje klubom i navijačima te ujedno izrazio i želju za ostankom u narednoj sezoni. Nakon druge utakmice četvrtfinala uhvaćen je u alkoholiziranom stanju za upravljačem vozila, prema alkotestu 1,8 promila, te mu je na Prekršajnom sudu u Zagrebu izrečena uvjetna kazna od osam dana zatvora koja se izvršava ako se isto počini u narednih šest mjeseci. Iako je bio u momčadi Kristan nije bio na vratima Medveščaka u trećoj četvrtfinalnoj utakmici doigravanja EBEL-a. Slovenac se ispričao za svoje nesportsko ponašanje, a klub ga je, dan poslije, kaznio novčanom kaznom od 5 000 kuna. Za taj iznos klub je osigurao ulaznice za navijače koji su odlučili bodriti Medvjede u četvrtoj utakmici u Grazu. Gol Medveščaka branio je tijekom 54 utakmice, te ostvario uspješnost od 90,0%, a odličnim obranama zaslužio je i nagradu navijačke skupine "Sektor B" za najboljeg igrača Medveščaka u sezoni 2009./10.  5. svibnja 2010. Kristan je potpisom ugovora za sezonu 2010./11. produžio svoju vjernost Medveščaku.
Kraj regularnog dijela sezone 2010./2011. Kristan dočekuje postotkom obrana od 92,5% kao vodeći vratar EBEL lige.

## Statistika karijere

*Bilješka: OU = odigrane utakmice, OM = odigrane minute, UG = udarci na gol, PG = primljeni golovi, OB = (broj) obrana, PPG = prosjek primljenih golova, OB% = postotak (broja) obrana, KM = kaznene minute*

## Privatni život

Na kraju prve sezone u Medveščaku Kristan namjerava stupiti u bračnu zajednicu s  djevojkom Sonjom.

## Povezano

*KHL Medveščak u sezoni 2009./10.
*Liga EBEL 2009./10.
*Austrijska hokejaška liga

## Izvori

## Vanjske veze

*Profil na Eurohockey.net